**POKYNY K SPRÁVANIU OBYVATEĽOV**

**V PRÍPADE ÚNIKU AMONIAKU ZO ZIMNÉHO ŠTADIÓNA**

 Vážení spoluobčania.

Cieľom týchto pokynov je poskytnúť Vám základné informácie o ochrane zdravia a životov v prípade havárie s možným únikom amoniaku. Ak si dobre osvojíte ich obsah, chránite si zdravie, zabránite zbytočnej panike i zveličovaniu nebezpečenstva a napomôžete pri odstraňovaní následkov havárie. Pokyny si po preštudovaní uschovajte, v prípade potreby Vám môžu byť užitočné.

 V meste Skalica sa nachádza objekt s možnosťou úniku amoniaku:

**• Zimný štadión Skalica , ulica Dr. Clementisa 1150/50, 909 01 Skalica**

 Prípadný únik týchto látok z tohto objektu, môže za nepriaznivých poveternostných podmienok ohroziť aj Vaše zdravie v závislosti od toho v akej vzdialenosti od miesta vzniku mimoriadnej udalosti sa nachádzate. Skutočný rozsah následkov je vždy závislý od koncentrácie amoniaku v ovzduší, poveternostných podmienok a od stupňa zabezpečenia ochrany.

**Informácie – varovanie**

 Ak k úniku amoniaku dôjde, dozviete sa o ňom **2-minútovým kolísavým tónom sirény– jedenkrát plus hovorená informácia „pozor, ohrozenie čpavkom“.** Informácia –trikrát.

 Koniec ohrozenia sa vyhlasuje **2-minútovým stálym tónom sirény – jedenkrát plus hovorená informácia „pozor, koniec ohrozenia”.** Informácia – trikrát.

( Tým istým spôsobom sa vykonáva aj preskúšanie sirén 1x za mesiac vždy 2. Piatok o 12,00 hod., ale bez hovorenej informácie).

**Vlastnosti AMONIAKU (čpavok NH₃)**

 Amoniak (čpavok NH3) je kvapalina, alebo bezfarebný toxický plyn s charakteristickým štipľavým zápachom. Je prchavý, ľahší ako vzduch, preto za normálnych poveternostných podmienok stúpa nahor. Uvoľnená kvapalina rýchlo prechádza do plynnej fázy.

**Zásady správania sa a ochrana**

• okamžite po vyhlásení signálu, alebo len čo sa dozviete o výrone amoniaku na zimnom štadióne, sledujte trvale informácie z mobilných rozhlasových prostriedkov polície, požiarnej ochrany a civilnej ochrany, kde budú vysielané podrobnejšie informácie a pokyny,

• upozornite susedov, najmä staršie osoby s chybami sluchu a osamelých,

 • zachovajte rozvahu, pokoj a poriadok,

• nevychádzajte, pokiaľ to nie je nevyhnutné alebo až na priamu výzvu záchranných zložiek, • vypnite ventilačné a klimatizačné zariadenia, uzavrite a utesnite všetky okná, dvere a vetracie otvory ( napr. mokrými handrami, lepiacou páskou, igelitom a pod.),

 • opustenie budov a evakuáciu vykonajte len na pokyn alebo výzvu príslušných orgánov,

 • pred odchodom z bytu vypnite elektrické spotrebiče, zastavte vodu, plyn a uhaste oheň. Byt zabezpečte proti vlámaniu,

 • pri úniku zo zamoreného priestoru je nutné chrániť si dýchacie cesty tkaninou namočenou vo vode, prípadne v roztoku kyseliny citrónovej alebo kyseliny octovej,

• ak sa nachádzate vonku v blízkosti zimného štadióna Skalica opustite priestor smerom kolmo na smer vetra, prípadne sa ukryte v najbližšej budove.

**Prvá pomoc**

 **Pokiaľ je postihnutý v bezvedomí :**

- zabezpečiť lekársku prvú pomoc,

- počas čakania na príchod lekára postihnutého premiestniť mimo pásma ohrozenia, do polohy na boku,

- uvoľniť odev zakrývajúci hrudník a krk k uľahčeniu dýchania.

**Pri zasiahnutí očí s následkom opuchu :**

o nikdy netrieť oči, o odstrániť kontaktné šošovky, pokiaľ ich postihnutý používa, o udržovať viečka nadvihnuté a preplachovať oči veľkým množstvom vody po dobu najmenej 20 min., o čo najskôr zabezpečiť lekársku prvú pomoc.

**Pri zasiahnutí kože :**

 o oplachovať postihnuté časti kože množstvom tečúcej vody po dobu 20 min., pritom počas používania tečúcej vody odstrániť odev, o nikdy nezakrývať postihnuté časti kože odevom, obväzom, olejom, atď., o čo najskôr zabezpečiť lekársku prvú pomoc.